text: Voldsomt vejr blev til kraftig sommerbyge
  23 juli 2017 kl. 12.23
  Det voldsomme vejr blev til en kraftig sommerbyge. Og det bremsede ikke aktiviteterne på Spejdernes Lejr.
  Beredskabsstyrelsens pumper kom ikke ud at køre. Det varslede voldsomme vejr i Syd- og Sønderjylland blev kun til kraftige sommerbyger og lidt torden.
  På Spejdernes Lejr i Sønderborg var man forberedt på det værste. Og i en periode regnede det voldsomt, men der er ikke melding om vandskader. Aktiviteterne fortsatte - bare med regntøj.
  Også resten af regionen slap uden skader. Falcks vagtcentral i Kolding melder kun om en enkelt kørsel til noget med vand i Sønderborg. Hos Sydøstjyllands Politi er der kun melding om et kloakdæksel, som er skudt op på Ribe Landevej i Vejle.
  Trafikalt er søndagen gået uden problemer. Ved 14-tiden havde Sydøstjyllands Politi ikke haft et eneste færdselsuheld, oplyser vagtchef Henrik Dam.
  På Beredskabsstyrelsens center i Haderslev var pumperne gjort klar. Men de kom ikke ud at køre, siger vagthavende David Decker, til TV SYD.
  